師道
作者：潘興嗣
朝代：宋

paragraphs: 師道久不振，小儒咸自私。
破崖求圭角，務出己新奇。
惻惻去聖遠，六經秦火隳。
不有傳授學，涉獵安所爲。
漢儒守一經，學者如雲隨。
承習雖未盡，模法有根基。
薦紳立朝廷，開口應萬機。
附對皆據經，金石確不移。
熟爛見本末，較然非可欺。
吾願下學官，各立一經師。
務盡道德業，不取章句辭。
庶幾昔人風，炳然復在茲。